Birthe Skaarup (DF), 2004-05-04:
Hvis vi blot går til Norge, kan vi jo prøve at se, hvad de har lavet deroppe.
De har faktisk en lang tradition for førstehjælpsundervisning i folkeskolen.
Fra 1961 har man haft obligatorisk undervisning i mund til mund-metoden, og siden 1984 obligatorisk undervisning i hjertemassage, og i nogle folkeskoler undervises der også i brug af automatisk defibrillator.
Så nævner fru Lillelund Bech også, at det ikke er nok med et 6-timers-kursus.
Eksempelvis har man i Norge indført 1 time om året på alle klassetrin fra børnehaveklasse til 10. klasse.
Mener fru Gitte Lillelund Bech ikke, at det kunne være en idé at gøre det samme her i Danmark, altså at man havde en slags efteruddannelse på 1 time for at friske nogle ting op?
Og den time kunne jo ligge alverdens steder; den kunne jo eksempelvis ligge i idrætstimerne.
Jeg tror, der er mange elever, der ville synes, at det var en rigtig god idé.
Jeg er da utrolig glad for, at det ikke alene er Dansk Folkeparti, der har fokuseret på det her område, at der er flere, der synes, at det er en rigtig god idé, og nu hører vi så, at Socialdemokratiet kommer med deres forslag, som vi selvfølgelig også vil se frem til.
Det er jo en vigtig sag, det er sagen, det handler om, og det er sagen for os, at det bliver indført i Danmark i en eller anden form.
Som sagt har vi jo fremsat det her forslag tidligere, og dengang var der ikke den store opbakning.
Det var sådan, at flere partier syntes, at der var noget positivt ved det, der var også andre partier, der syntes, at hvis vi kom med et forslag om, at et førstehjælpskursus kunne indføres i forbindelse med erhvervelse af kørekort, så ville man være velvilligt indstillet fra en del af de øvrige partiers side.
Jeg må indrømme, at vi prøvede, da vi havde det oppe sidst, at minimere timetallet for undervisning i førstehjælp, og det gjorde vi ud fra, at vi fik nogle henvendelser fra eksperter, der sagde, at det ikke absolut var nødvendigt med et undervisningstal på 30 timer, men at man kunne gå ned til 6-12 timer.
Jeg erindrer også, at undervisningsministeren slog til lyd for, at der ikke skulle indføres flere fag i folkeskolen, så vi følte faktisk, at der ikke var meget fremtid for det forslag, men har så valgt alligevel at fremsætte det, og det er der så også andre partier, der føler sig foranlediget af.
Som sagt er det en vigtig sag for os, og vi har følt, at der ikke var nogen grund til at give op, og at der i det eksisterende fagområde burde være nogle muligheder for at indføre noget så elementært og vigtigt som førstehjælp.
Jeg synes, vi er med til at give eleverne nogle håndtag og gøre dem i stand til at hjælpe mennesker, som bliver ramt af akut sygdom eller ulykke, for når ulykker opstår, kan den livreddende førstehjælp være det, der gør, at en person overlever.
Når vi ser på analysetallene, kan vi jo se, at der er under 20 pct. af danskerne, der har gennemgået et kursus i førstehjælp, og set i relation til, at størstedelen af danskerne mener, at det er vigtigt at kunne førstehjælp, jamen så er der jo et godt incitament til at komme i gang.
Som sagt har Folketinget nu muligheden for igen at diskutere det her og opstille nogle visioner for, hvordan vi får ført dette her ud i livet, for ikke alene Dansk Folkepartis forslag ligger til grund herfor, men også det, at når vi i forslaget skriver, at det kunne være en god idé at indføre det her i 9. klasse fra skoleåret 2005-2006, så vil eleverne, når de skal tage kørekort i 2010, kunne førstehjælp.
Det er vores mål, men lad os nu se, hvad det her havner på.
Vi synes, der er en direkte kobling mellem undervisning i førstehjælp i folkeskolen og muligheden, når man erhverver kørekort.
Der skal ikke herske nogen tvivl om, at der er andre gevinster ved at indføre førstehjælpsundervisning.
Det enkelte menneske har meget større forståelse for medmenneskelig hjælp og måske større fokus på selv at undgå at være med til at forårsage en ulykke.
Der er altså indbygget det her forebyggelsesmoment, som man ikke bør overse betydningen af. Vi gør også i forslaget opmærksom på, at vi er åbne over for alle muligheder.
Man kan udvide kurset på flere områder
med brandslukningsmateriel, og man kan involvere lægerne, således at de kan være undervisere i førstehjælp.
Men man kan også alliere sig med udbydere på området, som måske kunne gøre det billigere at indføre det på de forskellige klassetrin.
Vi har slået til lyd for, at man blot kan indføre et kursus i forbindelse med erhvervelse af kørekort, og det er så det, De Radikale har grebet og foreslår her.
Så flere modeller er mulige.
Vi er i Dansk Folkeparti blot optaget af den forebyggende og samfundsmæssige betydning, som undervisning i førstehjælp har.
Jo før i livet man får muligheden for at lære det, desto større muligheder er der for, at befolkningen aktivt og på længere sigt kan medvirke til at forbedre overlevelsesstatistikkerne og deltage aktivt i den præhospitale behandling.
Blandt eksperter på området er der som sagt også slået til lyd for, at vejen frem på førstehjælpsområdet er lovgivning.
Der er udarbejdet en analyse, der viser, at for faktisk 50 kr. om året pr. elev kan landets kommuner tilbyde alle børn i folkeskolen 2 timers undervisning i førstehjælp, afhængigt af, om der er tale om lærere, der har været på førstehjælpskursus eller undervisning af uddannede førstehjælpsinstruktører.
Danmark
Så jeg vil bare rette en appel til Folketinget om at modtage forslaget positivt, således at vi på en eller anden måde får taget hul på at indføre førstehjælpsundervisning i en eller anden form.
Jeg sagde nede fra min plads i Folketinget, at vi naturligvis ikke havde nogen intentioner om at bryde folkeskoleforliget, og det har vi virkelig ikke, det vil jeg godt sige igen, men der er jo også lavet tillægsaftaler til folkeskoleforliget - her tænker jeg på geografi, og jeg tænker også på, at vi har rykket sommerferien - så muligheden er der jo for, at man kan gå ind og ændre nogle ting, såfremt man kan blive enig om det i forligskredsen.
Vi har bragt vores holdninger på banen, og så kan man jo vurdere her i Folketinget, hvad vi skal have ud af det her. Jeg vil godt sige, at såfremt man ikke vil tage det alvorligt, så vil vi overveje at støtte det næstbedste forslag, som vi behandler her i dag, nemlig De Radikales, idet vi som sagt anser sagen for at være det vigtigste.